Dallas 9. decembra 2021 (SITA/HSP/Foto:SITA/AP-David Zalubowski)
Americká letecká spoločnosť Southwest Airlines očakáva, že vo štvrtom kvartáli dosiahne zisk a zisková bude aj v priebehu roku 2022. Cestovanie sa totiž zotavuje z pandémie a nový variant koronavírusu omikron nepoškodzuje rezervácie. Vedenie firmy uviedlo, že dopyt po cestovaní počas sviatku Deň vďakyvzdania bol silný a rezervácie dovolenkových letov na december sú tiež lepšie, ako firma predpokladala
Prepravca Southwest Airlines uviedol, že jeho príjmy za štvrtý kvartál budú stále o 10 až 15 percent nižšie ako v rovnakom období roku 2019. Ide však o zlepšenie v porovnaní so skoršou prognózou spoločnosti, že jej príjmy vo štvrtom kvartáli budú oproti rovnakému obdobiu roku 2019 menšie o 15 až 25 percent.
Firma Southwest predpokladá, že do konca tohto roka prijme približne štyritisíc zamestnancov, aby nahradila časť tých, ktorí počas pandémie odišli. Prepravca plánuje v rokoch 2023 až 2026 vynakladať jednu až 2,5 miliardy dolárov ročne na obnovu svojej flotily stovkami nových lietadiel Boeing 737 Max.